A Bizottság határozata

(1998. április 7.)

a dinoterb hatóanyagú növényvédő szerek engedélyének visszavonásáról

(EGT vonatkozású szöveg)

(98/269/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 1199/97/EK rendelettel [1] módosított, a növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendeletre [2] és különösen annak 7. cikk (3a) bekezdésére,

mivel a legutóbb a 2230/95/EK rendelettel [3] módosított 933/94/EK bizottsági rendelet [4] megállapította a növényvédő szerek hatóanyagait és kijelölte a referens tagállamokat a 3600/92/EGK rendelet végrehajtására;

mivel a dinoterb egyike volt a munkaprogram első szakaszába tartozó 90 hatóanyagnak, amelyeket a 91/414/EGK tanácsi irányelv [5] 8. cikkének (2) bekezdése írt elő;

mivel ezzel az anyaggal kapcsolatban az egyetlen érintett bejelentő megfelelő formában benyújtotta a kijelölt referens tagállamnak a 3600/92/EGK rendelet 6. cikkének (1) bekezdése értelmében megkívánt információt a hatóanyagnak a 91/414/EGK irányelv I. mellékletébe való felvételének elősegítésére;

mivel a 3600/92/EGK rendelet 7. cikke (1) bekezdésének c) pontjával összhangban a referens tagállam a kapott információ értékeléséről jelentést nyújtott be a Bizottságnak;

mivel az egyetlen bejelentő tájékoztatta a Bizottságot és a referens tagállamot, hogy a továbbiakban nem kíván részt venni a hatóanyaggal kapcsolatos munkaprogramban; mivel ezért a megkövetelt információ fontos részeit nem nyújtják be;

mivel a rendelkezésre álló információ alapján levonható a következtetés, hogy a hatóanyaggal kapcsolatban a 91/414/EGK irányelvben szereplő, különösen az emberi egészség védelmére vonatkozó követelményeknek a javasolt felhasználási körülmények között nem lehet eleget tenni, és ezért nem kerülhet be az irányelv I. mellékletébe;

mivel ez a határozat nem érinti a tagállamoknak a 91/414/EGK irányelv 4. cikke (6) bekezdésének rendelkezéseivel összhangban tett intézkedéseit, amelyek türelmi időt állapítanak a meglévő készletek megsemmisítésére, tárolására, forgalomba hozatalára és használatára;

mivel ez a határozat nem érinti a Bizottságnak a 79/117/EGK tanácsi irányelv [6] keretében e hatóanyaggal kapcsolatban tett esetleges intézkedéseit;

mivel e határozat rendelkezései összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tagállamok biztosítják:

1. hogy a dinoterb hatóanyagú növényvédő szerekre kiadott engedélyeket e határozat keltétől számított 6 hónapon belül visszavonják;

2. hogy a határozat keltétől számítva a 91/414/EGK irányelv 8. cikk (2) bekezdésében biztosított eltérési lehetőség alapján ne adjanak ki vagy újítsanak meg dinoterb hatóanyagú növényvédő szerekre engedélyt.

2. cikk

Ennek a határozatnak a tagállamok a címzettjei.

Kelt Brüsszelben, 1988. április 7-én.

a Bizottság részéről

Franz Fischler

a Bizottság tagja

[1] HL L 170., 1997.6.28., 19. o.

[2] HL L 366., 1992.12.15., 10. o.

[3] HL L 225., 1995.9.22., 1. o.

[4] HL L 107., 1994.4.28., 8. o.

[5] HL L 230., 1991.8.19., 1. o.

[6] HL L 33., 1979.2.8., 36. o.

--------------------------------------------------